정조 22년
戊午七月二十日卯時上御誠正閣藥房入診大臣備局堂上引見入侍時行左承旨沈晉賢假注書李弘謙事變假注書黃萬齡記注官金景煥承膺祚右議政李秉模行左參贊鄭民始兵曹判書李時秀禮曹判書沈煥之行護軍徐有大訓鍊都正申大顯漢城府左尹李漢豐行護軍李書九行大司諫韓用龜司諫李翊模掌令朴崙壽正言洪受浩副校理朴吉源修撰鄭東幹以次進伏訖秉模曰近來風日不調聖體若何上曰一樣矣秉模曰寢睡水剌之節何如上曰一樣矣秉模曰王大妃殿氣候何如上曰一樣矣秉模曰惠慶宮氣候何如上曰一樣矣上曰藥房提調入來乎俄者啓辭以知道書出提調卽爲登筵之意兼史出傳也景煥承命出傳上曰近日雨意邈然東風連吹言念民事誠極悶然矣嶺南一路去月晦日以後一直不雨民情遑汲際此十三日之一霈可敵萬金爲嶺民甚幸而見今風勢如此晩移各穀之枯損可以不出戶而知之何以則爲好耶秉模曰雨暘特造化發見之跡而風雲霧露亦其難形之妙設使雨澤稍閟風勢若調則似不至大損而四五日內東風尤爲緊吹故不無騷動矣上曰大抵近日日氣乖常非秋非夏過涼過熱故人氣甚不好暑濕則雖少寒氣則內蟄推之農形其所受損不問可知京畿則比他道稍勝雖或減之或期成樣而湖中民事最爲關念以目下所見言之比諸癸卯果何如云耶秉模曰癸卯則雨水過多六道告災而至於今年則付種之穀到處善爲着根若無今番風損可占食實云嶺南雨澤之纔過寸餘雖若不足此時雨澤恐不必生水而後爲洽無論田畓穀沾其根葉則斯亦可矣上曰再昨日雨或灑或霔簷霤有響意者遠近遍沾矣更聞之一城之內南村亦不如北村所霔云果然否卿宰登筵人中居南村人知之矣有大曰乍有簷響不過浥塵而止矣上曰到今則雨雖洽足枯損處似有已無及之歎昨日所下傳敎中至曰坐鎭太過一味諱災云近來凡所農形登聞之事不無諱隱之慮故初以近於諱災書之而改之以一味云者予所以甚言之其微意可見也諸道臣之諱災亦非俗弊中一端乎秉模曰大抵九重之中或有民隱漠未察之處則自下稟達之辭雖或過實亦爲察隱之一助而聖明在上洞知稼穡之艱難明見彼此之優劣道臣雖欲諱災安所逃於聖鑑哉今人皆無膽氣雖以諱災一事言之古則夏月隕霜民戶漂流之災亦或匿不以聞致勤嚴敎此乃載在寶鑑矣今之爲道臣者可謂粉飾若直謂之諱災則恐亦異其本情矣竊稽列聖朝豐功盛德豈宜有召災之理而水旱之災無歲無之每奉讀國乘憂勤之敎尙覺下情之悶切矣上曰粵在顯廟盛時承仁孝兩朝熙洽之休而尙於其時果有種種非常之災以其時則朝廷有人彌綸對揚之策足以弭災故災或有之不以爲災者此也今之人則全役主見浮薄如紙若使有司者有或相反於諱災而矯枉太過則反或有人心浮動之慮其所坐鎭之道亦不可不念矣秉模曰今日雖賓對日次而適値望拜禮曾無用齋之例而亦不得循例來待矣旣承特敎而備堂中如兩武將則果有實病懸頉不進容或可恕而文宰亦多不參致勤聖敎此由臣不能董飭之致臣不勝惶悚矣上曰皇壇望拜禮齋戒一事先朝亦有下敎而尙未定式矣不爲用齋於禮宜乎秉模曰年前以望拜也故齋宿而齋戒則不必用之意有所下敎故雖値望拜禮時今日次對不以齋戎頉稟而只以無時急稟定事頉稟矣上曰然矣予必有所考據而曾有敎矣秉模曰今日次對出於特敎而諸堂中懸病者多事體所在極爲未安衆所共知情病外該堂一竝罷職何如上曰依爲之出擧條上曰該堂中懸病誰某耶秉模曰朴宗甲趙尙鎭趙鎭寬等矣上曰秋判之實病與否卿宰中誰聞知乎時秀曰別無病故而聞以下吏之見囚有所撕捱而不出矣秉模曰若歸罪於堂上則無怪其引嫌而只以致責於下吏之故如是逡巡似或過矣其中趙鎭寬則係是緊任而不爲進參事甚未安矣上曰戶判無乃以向日責敎有所難安而然耶予以民事日夜用慮神氣頓覺勞憊凡所酬應果難而至於明日三皇忌辰望拜之擧卽予筋力之事故予年甚衰之前不獲自已乃有親行之命而如此汗漫酬酢則予不欲提及然關係似小而大終不得含默矣大抵丙申以後二十餘年君臣上下之平日所講究者卽此箇義理而凡所義理者貴於至精至微故精以察之然後一以守之之訓正爲此也微而蠶絲細而秋毫爲能分析而推明之乃於眞箇大義理自可明且嚴故夫子作春秋而以別嫌明微爲第一義其於隱微處聖人亦猶難之之意槪可想矣予實非自大之言四十年受用工夫有不可誣而凡於日用動靜云爲之間雖造次之頃毫忽之微人則不知予所用工不敢間斷可謂其心良苦而平生所爲庶幾自信其無不可對人言者矣三代以上則聰明睿智之聖作之君作之師三代以下則師道在下未聞有能盡君師之責而當仁不讓於師聖有明訓於今之世於今之人予豈不以師道自任乎予旣不得不以師道之責爲己任則師之所存道之所存道外無理理外無義理之所在卽義之所在也予居君師之位已於此義理明辨而深察固守而篤信凡今在廷之臣但當率敎之不暇而俗習去益渝薄太半朝東暮西改頭換面之徒寧不奇怪之甚乎或言大義理關頭雖出奴入主亦無不可云而此亦有許多分數豈可人人如此而以莫重之義理把作渠輩簸弄之資乎若朝廷之上眞有吾黨之士則如此之輩豈緩鳴鼓而攻之哉所謂義理反因此輩而壞了其所無防限沒止泊之狀譬如陸居而不爲城郭水居而失其舟櫓者矣詩云折柳樊圃狂夫瞿瞿狂夫旣瞿則懦夫之知瞿可知而今之人則全無警懼之心隨波逐流撓攘未定此輩固不足責而所謂此輩云者非指標榜中人蓋謂凡今之人也雖以本事言之若曰洪守榮旣非文官且稍異無故人不必過施恩典云爾則猶或可也而生前旣已祿仕地處又爲自別於其死後朝家恩恤之典豈可闕然乎故參議金乃衍雖下大夫之階異於此人其於戚里中蔭官一也豈不授用其例乎賻物若將勿論於死後云爾則此人生前胡使之仕也伊日戶判與有司堂上入侍參聽筵敎至及攝祀之事而亦無他言矣筵退後霎時之頃旋有請對之擧古則請對雖恒有之事而近來則絶罕而今忽有之予不問可知其故矣戶判以其家之外裔若是迫切於外家豈人情天理之所當爲乎俄頃之間忽改前見判若兩截此亦意慮之所未及也其翌日又忽有執義趙德潤之疏此等疏章不欲掛眼故予一驟看而其中數字不可但以礙眼言乃是不敢道之嫌文也義理之外豈有如許人事乎渠以渠家之人終始保其情誼而故重臣之行狀洪樂任亦嘗著之云行狀請撰於昨日而彈文遽作於今朝翻身幻形倏忽莫測世安有如許之事乎雖然亦豈渠本心乎其爲人也自來極其柔順故易爲人之低昴今番疏未知從何人指使而予雖不言豈或不知也謂予不知而敢自乃爾乎大抵禮樂刑政自天子出然後自天子公卿大夫至於百執事之末而各得其位各事其事而今之規模未免與此相反紀綱之所以紊朝廷之所以卑可謂歲異而月不同日異而時不同至於莫可收拾之境目今旱事莫此爲悶而予則以爲憫旱一事猶屬第二矣思傳曰天命之謂性率性之謂道修道之謂敎夫人賦命於天者謂之性旣稟於天而循其本然之性者謂之道盡己之道而推及於人者爲之敎而敎之一字朱子釋之以禮樂刑政蓋導之以禮樂而不率於敎則不得不以刑政齊之故也渠輩名曰依靠於義理邊而其心則顧瞻於利害所見則茫昧於精微處反不覺其毁壞義理之歸也雖以近臣言之所貴近臣者宣上之旨明上之志自邇而遠自親而疎表裏洞澈內外貫通然後自有表端影直之效而爲近臣者不惟不能宣上旨明上志而已甚至有年前衝衛碎闥之擧此何擧措去月湖西諸囚事還可謂善出場矣名雖近臣終若不歸導率之中自陷於罪戾則予豈一向顧藉之哉譬之師律肅靜牌之內若有干紀者則雖欲赦之不可得矣古之孫武鍊陣於吳臺也先斬女軍以試兵法予於此輩每欲徵一勵百而視同怒蠅拔劍姑且置之此亦發强剛毅神武不殺之餘意也至於今番戶判事予不必深責自來畏約之蹤無怪牽動於浮議而今此引嫌適在臺疏之後其疏已屬未徹之疏戶判從何得聞而引嫌乎昔在先朝以未徹疏引嫌事受敎至嚴故今此戶判事予不曰引嫌於臺疏而只言因嚴敎逡巡云者良有意也來頭則此一款另加嚴飭以爲申明故規而無已則使之指證其傳說之人也蓋今之義理卽易知之事念昔先朝辛壬義理則特其事係聖躬也故付之群下而已若今日事則所係莫重莫嚴予於這箇義理寧或不嚴而緩乎再昨年以前覬覦窺覘之徒閃忽揣摩實有靡所止泊之慮故成鄭之事不得不嚴處分成鄭之處分出而如趙德潤者意認以語到極處亦不爲罪有此疏擧予不得不有此敎此筵此敎一出而不知何許窺覬之徒又將駸駸入於成鄭之套矣見予前年之處分而容易說到於極層之話頭以予今日之此敎而認若稍緩於義理者此亦義理之罪人也彼亦義理之罪人也予於此義理精之又精察之又察隱而顯微而著本之天理參以人情可以建天地而不悖苟有良心者孰不尊信而同歸率敎之化哉近來名以朝士者居其家不能孝其親敬其兄出而又不知敬長之道只以一切不循在上者之敎視若能事有父子然後有君臣旣不能盡子弟之道則安知君臣之義也哉堯舜率天下以仁而民從之所令反其所好民不從之今予所令若反其所好則不從可也今乃令其所宜好而下之從上一反其道生髮纔燥厚沐恩波者顯有反噬之跡起自草莽偏被恩造者或售反覆之心如此世道如此朝象豈不寒心之甚者乎秉模曰伏承縷縷下敎臣實欽誦不知仰對矣大抵此義理撑宇宙炳日月非或少弛於成鄭處分之前亦非層知於成鄭處分之後爲今日臣子者惟當奉如金石信如四時而彼雖無知見如彼之處分則乃有如此之擧聞如此之下敎則易生如彼之心今之痼弊莫此爲甚臣不勝憂慨矣上曰俄者筵話猶未畢說矣近來人極層之說無難言之禁令之事無少顧畏此無他不能誠實而然也不能誠實也故信道不篤信道不篤故信予不篤不能信道亦罪也信予不篤亦罪也予之所敎固當服膺堅守而擧反懷背馳之心此當信而不信者也渠輩之作爲不知自陷於罪而隱若有所恃於予此不當恃而恃者也當信而不信不當恃而恃之者豈非俗習之切痛處乎苟能於平日率予之敎尊信此道則其言足以有取重者如是而於衮闕處隨事爭執所言雖或過當予以可信之心必示容納之意如鄭履煥一人丙申初頭之疏語到難言處而其心置禍福於度外故予至今尙其言論之峻正矣至於此輩則外托義理內售窺覘欲以能言鄭履煥韓瑜所未言之言爲高致此果素講於心者遠勝於前人而然乎眞所謂名儒行墨之徒也予有多少商量而趙德潤則不可任置也決矣故重臣閑習朱文予有工夫於此書不無其人之功而渠之所措殆同自批其頰此後則卿等皆各知悉凡於政注永勿擧論也聖人不得已生道殺人此亦枳道用人之意也秉模曰每當承聆聖敎之時磊落光明人皆洞豁而及到事爲反或昏迷顚錯易歸於不率敎之科此實臣等銘鏤心肺兢兢業業處矣藥房提調鄭昌順左副承旨李肇源記事官洪奭周以次進伏上曰目下民事可謂渴悶向者海西貿穀事與諸宰有所相議否秉模曰向伏承筵敎後卽以從便措處之意有司堂上書報道臣矣上曰聞海伯有所書問於卿云果何事耶秉模曰海伯以爲推移於戶庫錢將欲變通貿麥云矣上曰若貿麥則將貿幾許石耶秉模曰聞以萬餘石爲限矣上曰曾經道伯所見何如時秀曰旣已貿穀則以正穀萬餘石貿取似好矣上曰惠堂之所見亦何如民始曰如有耗作錢錢則使之各其邑貿取好矣而若其別般區劃稱以貿穀則非但民間有騷擾之慮目前穀價必將騰踊矣上曰三南則與兩西有異穀數本自充當無論某穀必有儲積矣湖南雖欲移穀逖矣塗道輸運未易湖南一路之接濟比他道最難矣自道內各衙門上來之物一竝除減以補其不足而賑濟一款自其道取辦未知如何民始曰聞蘆嶺以下諸邑農形比他稍勝其外略干邑雖云告災而本道自多積蓄可以優爲接濟矣上曰嶺南移穀事預通於北伯耶秉模曰向已有書使之聞知矣上曰名曰交濟穀則南北豐歉之間彼此交相接濟爲宜而北道告飢時則嶺穀每許其移去今於嶺邑失稔時北穀獨不可推移乎嶺邑年事雖倖望其免歉而今則幾乎判歉然而秋成尙遠賑政姑無頭緖移穀與否只可微通於道伯而不必先洩於北民好矣大抵南北去來間水路移運之難易何如時秀曰北水南流無有島嶼礁港平穩順流一字直下北之於南似勝於自南而北矣上曰限五萬石輸運之際船隻亦難備出矣又敎曰北穀久置穀外皆是雜穀云則久置穀亦無中間換置之慮否秉模曰似無是弊矣民始曰北道久置名色卽爲嶺南救荒之計而本道久置穀多反有其弊今番移去後仍作嶺穀無妨矣秉模曰嶺穀移北則於北民大有益而北穀則嶺民本不願之設使移穀於嶺不過勺水之救薪火別無利益也較然矣民始曰全一道廣布則非所可議而東沿略干尤甚處足可救急矣上曰湖西民事最極關念將何以區別耶湖西倉中如上黨雙樹穀稍爲充積其留庫穀依北漢例爲之則好矣以南漢之大留庫穀不過萬石云是豈成說乎仍敎漢豐曰北漢留庫穀果幾許耶漢豐曰爲二萬一千石矣上曰錦伯下去後以賑政之策有何經紀云乎秉模曰姑無所聞矣上曰三南賑濟之策大抵各其道內就辦之外別無他道矣秉模曰誠如聖敎矣不出其本道各於其邑從長區處反爲除弊之端矣上曰次對爲之秉模曰厚州稟處事當以草記爲之乎上曰粘連啓目爲之也秉模曰厚州陞邑事本鎭今始草創姑待規模之稍完以爲議定尙未晩矣上曰然矣作鎭則鎭卒名稱土民厭之云故欲爲陞邑矣民始曰廢四郡不爲設置則厚州設邑猝難遽議矣上曰武將中曾經南閫人誰見厚州乎有大曰臣雖經南閫而曾未見之矣上曰何爲不見乎時秀曰雖屬南閫之界而曾是西關之地故相距隔絶矣民始曰聞本鎭尙無印信云不可不從速變通矣上曰雖鎭將豈可無印信乎尙不造給云者誠極駭然矣秉模曰前備堂徐龍輔今已敍用備局堂上還差使之仍察京畿句管之任何如上曰依爲之出擧條秉模曰濟州儲穀之論實是島陸莫大之利而因循至今少遇歉荒輒致沿民切骨之弊不可不一番變通而近聞島中連豐穀賤如土云及此收聚儲之官庫以作不虞之備則來頭效益當如何哉雖以羅舖所納換貿價言之不以涼藿而以穀收儲於三邑各倉則當其運穀之時與其運去陸穀曷若取諸島中庫儲之爲便乎無論如此如彼亟思方便之策俾爲日後省力之道如是之後若無實效則當自時牧使難免譴責竝以此意嚴飭儲穀數爻擧行形止亦令論報備局以爲轉稟之地何如上曰依爲之嚴飭牧使卽爲拮据貿置以其石數使之狀聞可也出擧條秉模曰頃因嶺南御史呂駿永別單後漕倉移設便否關問該道矣卽見慶尙監司李義綱狀啓則以爲金海梁山以其輸納之便近民情自願密陽玄風昌寧靈山以其水路之稍遠擧皆不願今若移倉於金海竹島使數三百里外屬邑民人擔當轉輸則許多稅穀分載幾隻小艇而散泊他境留連多日則其視鵲院移載難易便否不啻懸殊營建物力亦難措劃無寧仍舊之爲便請令廟堂稟處矣金海移倉願者少而不願者多移建物力亦自難辦此等不急之務今姑置之爲宜以此分付何如上曰依爲之出擧條秉模曰向以侍從人內外職通擬事伏承下敎臣莊誦不已退與諸宰相議則諸議不同或以爲侍從旣是選人不必更議選法或以爲當先試於內而用於外或以爲錢穀衙門郞署先爲試用云云以臣所見畢竟有薦法然後可責實效在昔先正臣宋時烈當銓曹也逢人必問吏材列錄以置以次用之用盡之後又汲汲求之於親友蓋不如是則銓曹無以廣知故也上曰近來用道漸窄故向筵所以有下敎者卿其更爲廣採物論稟處好矣命大臣就座煥之曰廟宮秋展謁每以今朔擇日而今月內二十六日爲吉云何以擧行乎上曰更待下敎擧行也煥之曰報謝祭待涼生後爲之事命下矣當以來月擇入乎上曰唯命三司進前用龜等進伏上曰向來臺諫事豈成說乎以無端請牌事日前賓筵纔有飭敎而曾未幾何又有政院請牌之啓大抵合啓請牌乃是近日之謬例也在前則憲臺之五日請牌亦只以連日監察茶時之未安措辭而又以諫院之許久闕啓請牌諫臺又値賓對則請牌兩司長官初無以合辭闕啓請牌之例矣蓋臺諫之職不輕而重先正其身然後可以正人而今也則格例間事無難破壞如是而何以尊臺閣之體貌乎自非情勢之難以行公者則自當爲拜謝肅拜旣欲合啓雖無時肅拜亦當爲之何可無故待牌乎且況合啓之請自是在下者明張沬飮之義理則豈可自上招來使之爲之之事乎雖以事面言之旣已辛勤招來催促傳啓而已傳之啓不徒不允其請而又或有亟停勿煩之敎旣欲其勿爲而乃反召之者亦豈不顚倒者乎此雖若外面細節而程子不曰制之於外以安其內乎請牌之例固當永罷而亦或有事勢之掣礙處故雖姑置之而自今以後無得如前待牌之意另加嚴飭也大而懲討義理小而臺諫請牌雖有大小之不同而其實則先自小事分數明識見到然後大事亦不顚錯矣今也則竝與小事而一切相反於飭敎之意如是者何以知義理乎今此登筵臺諫中亦有襲謬待牌之人而姑不處分如欲避嫌則出去臺廳爲之也翊模崙壽等退出上曰下番玉堂與諫院下位臺諫亦退出也東幹受浩等退出用龜曰請金甲島爲奴罪人克觀更令王府嚴鞫得情快正王法措辭見上上曰不允出擧條用龜曰請逆賊尙魯亟施孥戮之典措辭見上上曰不允出擧條用龜曰請濟州牧定配罪人姜彝天黑山島定配罪人金履白慶源府定配罪人金鑢亟令王府拿來設鞫嚴問快正典刑其餘徒黨亦令嚴鞫處斷以折奸萌措辭見上上曰不允出擧條上敎秉模曰前嶺伯事極爲矜惻矣到配卽放還似屬太遽故雖姑置之而每欲非久宥還矣聞其已故豈勝慘然發配時果已有病乎秉模曰離發時別無病漸而到配之後猝得毒痢服蔘劑而至此云矣民始曰得病未滿十日而遽至此云似誤服藥矣上曰此必大限而然雖在嶺營似亦難免矣大抵治痢之法最忌溫劑若至胃氣大下後雖略試溫補而當其初發時雖八十老人不可不用涼劑矣上曰冬至正使望大臣中旣無點下者而宗親儀賓亦無可爲之人今番誰可差遣乎秉模曰除非老病人又是緊任可合人實難思得矣上曰然則更待後筵議定好矣命昌順進前昌順曰日氣不調聖體若何上曰一樣矣昌順曰寢睡水剌之節何如上曰一樣矣昌順曰醫官使之入診何如上曰置之也昌順曰王大妃殿氣候何如上曰一樣矣昌順曰惠慶宮氣候何如上曰一樣矣昌順曰以臣情病顧何敢束帶供職而頃因副提擧之無人副急一出矣今日候班適又緣病勢之添劇在家闕參方切悚蹙矣飭敎之下顚倒趨造又復登筵而啓辭旣未聯名則身登候班尤爲未安矣上曰若知實病之難强則亦何必使之入來乎啓辭則令政院添書卿名也昌順曰臣於向筵旣已仰瀆縷縷煩達極知惶悚而七十致仕禮經大防犬馬之齒已過七十一邊引年而一邊供仕非但有關於廉防亦豈不傷損朝體乎伏望特垂體諒使與前後數臣者同囿生成之澤焉上曰予非厚於彼而薄於卿也數臣之體諒卿之靳許亦皆不得不然矣引年告休雖曰古典而七十致仕亦擧大數而言豈必人人然乎昌順曰宋朝以仁厚爲治而有匿年從仕之禁則七十之爲大防可知矣上曰我朝家法專取老成故歷稽四百年來得三字銜者可謂甚罕矣至於藥院之任卿旣老病難責其當暑供處而亦豈可乍爲旋解從當有諒施之道矣以卿自來逡巡之故今日之不入亦未知爲實病此亦近於上下相阻此後則卿須如常行公也又敎曰黃曆譯官何當入去乎昌順曰來月當入去矣上曰予近因憫旱而用心眼力漸減欲用眼鏡而其明視者甚稀有矣卿其招致譯官以好品須使略干貿取也仍命次對諸堂及藥房先退敎肇源曰明日望拜禮時擧行各別申飭禮郞一人齋宿闕內放鑰後承旨一人先爲來待于永肅門外也仍命退承史以次退出